বুধবার সকালেও কোনও রকম কোনও আভাস ছিল না। একটু বেলা গড়াতেই সূর্যের চারিদিকে দেখা দেয় এক আশ্চর্য বলয়। সাত রঙের আভা ঠিকরে বেরতে থাকে এই বিচিত্র বলয়ের গা দিয়ে। কেন এমন ছবি দেখা গেল কলকাতার আকাশে? কোন মহাজাগতিক ইঙ্গিত দিচ্ছে এই সৌর বলয়?

এই বিষয়ে অন্যান্য খবর

সূর্যের পথে ১১ লক্ষ মানুষ! কারা হবেন ইতিহাসের সাক্ষী


আকাশে সূর্যকে ঘিরে এমন বলয় দেখা যাচ্ছে— কিছুক্ষণের মধ্যেই কলকাতা ও তার আশপাশের এলাকায় এই খবর ছড়িয়ে পড়ে। বহু মানুষ পথে-ঘাটে বা বাড়ির ছাদ থেকে এই দৃশ্য চাক্ষুষ করতে থাকেন। ছবি তুলে নিতে থাকেন মোবাইলের সাহায্যে। তাঁদের মধ্যেও এই বলয়ের কার্য-কারণ নিয়ে নানা প্রশ্ন উঁকি মারতে থাকে।

বুধবার সকালে দেখা যায় এই বলয়। ছবি: দেবীপ্রসাদ দুয়ারীর সৌজন্যে
বিজ্ঞানীরা বলছেন, এই ধরনের ঘটনা প্রায়শই দেখা না গেলেও খুব অস্বাভাবিক এমনটাও নয়। বিড়লা তারামণ্ডলের ডিরেক্টর দেবীপ্রসাদ দুয়ারীর মতে, এটি ‘সূর্যের ২২ ডিগ্রি বলয়’। আকাশে ভেসে বেড়ানো বরফের কেলাসের সঙ্গে সূর্যালোকের সংস্পর্শেই এমন বর্ণবলয়ের সৃষ্টি হয়। ভূ-পৃষ্ঠের ৫ থেকে ৮ কিলোমিটার উচ্চতায় যে সিরাস মেঘ থাকে, সেখানে বিচ্ছুরিত হয়েই এর সৃষ্টি হয়। বুধবার সকাল ১০.৪৫ থেকে মোটামুটি বেলা ১২টা পর্যন্ত এই বলয় স্থায়ী হয়।